정조 9년
乙巳正月十九日辰時。上御誠正閣。大臣備局堂上引見入侍時。領議政徐命善。左議政洪樂性。行吏曹判書李命植。行司直鄭尙淳金魯鎭。仁陵君李在協。行副司直徐有隣。兵曹判書李在簡。行副司直李柱國。刑曹判書趙時俊。咸春君李昌運。行副司直徐有大。漢城右尹蔡弘履。副校理成種仁。左副承旨李祖承。假注書朴蓍壽。事變假注書洪義浩。記事官李崑秀尹行任。司僕僉正李宜耆。備邊司郞廳鄭麟采趙雲行具載敬孫克福李寅植徐有鳳洪龍僖李運春。戶曹佐郞李正模。宣惠廳郞廳沈公猷金聖規李昌會金煹。訓鍊都監從事官申耆鄭觀輝李奎亮金師柱宋應休。御營廳從事官洪樂恒張鉉佐。兵曹正郞徐美修鄭景祚。刑曹正郞朴龍煥。漢城判官金魯城。禁衛營從事官許湛。掌樂主簿林最遠。軍資判官李敦源。廣興副奉事李命暹。成均館直講李亨基。以次進伏訖。命善樂性等進前曰。春寒尙峭。伏未審聖體。若何。上曰。一樣矣。命善曰。養冒湯連爲進御乎。上曰。自內時時煎進矣。命善曰。向來感候。今已差復。下情實不勝欣幸矣。王大妃殿氣候。何如。上曰。一樣矣。命善曰。俄伏聞惠慶宮有茶飮進御之命。氣候。何如。上曰。以一時微感欠和。故有茶飮進御之事矣。命善曰。臣等忝在宮銜。歲新後尙未行相見禮。下情不勝伏鬱。上曰。近則好在。長時嬉戲。且處深宮。稍待日氣之和暢。可行相見之禮矣。樂性曰。今則言語等節。伏想日就矣。上曰。言語則尙未分明。先大王寶齡。在五六歲時。猶未快解言語爲敎。予所仰聽者也。此必有所受而然矣。命善等曰。言語之晩覺。亦甚好矣。上曰。廟謨陳之。可也。命善曰。此全羅監司趙時偉狀啓也。以爲禁御軍上番時。兵使點送。貽弊不貲。營將代行。旣有已例。今番益山都會軍點之行。依近例。以附近礪山營將。從便代行事。請令廟堂稟旨。分付矣。兵使點送。可見重軍政之本意。而今當農節。且値道帥臣迎送之時。民邑省弊之道。不可不曲念。營將代點事。依狀請施行。何如。上曰。依爲之。出擧條命善曰。此慶尙左水使許𣷯狀啓也。以爲機張縣長安封山失火。稚松之觸火枯損。其數夥然。該邑鄕色及禁火山任等。拿致重棍。放火奸民。嚴飭譏捕。而地方官勿罷。旣有事目。不敢直爲論罪。請令廟堂稟處矣。封山失火。自有許多奸情。地方官則旣有受敎。雖無可論。放火根因。決不可漫漶彌縫。無所懲勵。更加各別譏詗。期於捕捉。以爲準法勘繩之地事。分付。何如。上曰。依爲之。出擧條上曰。戶判今日何不入來耶。御製刊役。連爲監董之意。承旨昨果分付乎。祖承曰。昨日果爲分付。今方監董云矣。上曰。然則今日之懸病。未知何故。命善曰。似或以金吾事。自引而然矣。上曰。此則過矣。一番陳疏足矣。何必更引。樂性曰。似聞有實病矣。上曰。戶曹郞廳。相必知之。入來戶郞。使之進前。李正模進伏。上曰。御製御筆懸板刊役。判書果爲監董乎。正謨曰。今方監董矣。上曰。此是肅廟御筆。紗籠之外。又設門扉以懸。而明日擧動前。使之陪進。御製則今日陪進。可也。仍命正模先退。命善曰。因禮曹判書鄭昌順所啓。此後爲父母。以孝烈上言者。勿許回啓。必待道臣採訪狀聞後許施事。有令廟堂稟處之命矣。考見法典。則子孫爲父祖妻爲夫弟爲兄奴爲主。許令申聞。係於訴冤條。孝烈請褒事。乃干恩。非訴冤。揆以法意。自在猥濫之科。而近因一番開路。以致紛紜繼起。恩典之屑越。固非細憂。而虛實之相蒙。亦所當念。一依重臣所奏。此後孝烈上言。勿許回啓事。定式施行。何如。上曰。左相之意。何如。樂性曰。子孫之議其父祖行誼。不但道理之如何。且干恩與訴冤有異。不可以四件事論。禮判所請。儘有意見。依領相所奏。定式施行。似好矣。上曰。式年回啓。旣有定式。至於子孫之爲父祖請旌請增。終涉干恩。然不必設法禁之。自今爲式。此後以此等事。猥濫上言之類。政院直置猥秩。勿下該曹事分付。可也。出擧條僉曰。聖敎誠至當矣。如是則可無如前猥雜之弊矣。上曰。頃年一禮判。亦以此事有所奏。故其時亦如是下敎矣。時俊曰。果於年前。臣之待罪嶺南時。以此事。啓請防禁。而伊時禮判徐有隣回啓矣。亦以不必設法防塞。爲敎矣。上曰。此等上言。雖不係於訴冤條云。而爲子孫者。未能顯揚其父祖潛德。則未必非稱冤之端。此禮判除拜後。果以此等上言回啓者。至於一百餘丈。故因有是奏矣。自上何必防塞乎。猥濫者。自政院拔則好矣。上曰。御將之病。今則差勝耶。命善曰。俄於閤外見之。則病勢尙未蘇完矣。上曰。摠戎使之病則。何如。命善曰。摠使則夬差依舊矣。上曰。以將臣而連爲懸病於賓對。事涉如何。故雖令入參。而旣聞病勢尙爾。御將則先退。可也。命善曰。因左副承旨李義行所啓。倭館行廊燒燼處。俾卽造給事。有令廟堂稟處之命矣。溯考謄錄。則倭館修葺改建之役。或至八九年始許。或至六七年始許。今此燒燼。在於庚子冬。今不過四年餘。姑不至於時急。且其物力。實無區劃之道。更待今明年。鳩聚拮据。許令改建。何如。上曰。更令萊伯。參以事情。仍具意見。狀聞後。稟處。可也。出擧條命善曰。前持平李晴承重祖年今七十九。侍從臣之推恩於承重祖。乃是法典所載。而必經筵稟然後始可擧行云。李晴承重祖。依例推恩事。分付該曹。何如。上曰。依爲之。出擧條樂性曰。臣適有所聞。敢此仰達矣。前察訪徐命鳳。以先朝登極慶增廣進士。今年爲回榜之年。在前無論大小科。回榜之人。關由朝家。然後始爲謝恩遊街云。今亦依例擧行事。分付。何如。上曰。謝恩遊街等節。許令依例爲之。且其榜名。聞甚稀貴。令該曹。今日政僉知啓下。可也。出擧條上曰。回榜之人。大抵稀貴。肅廟朝有二人。先朝亦有李洚一人。其時謝恩遊街等節。依例爲之。而至付樞銜。使之乘軒帶金。故李祖源陳箚。以大臣後拜及乘軺等事爲太過。此是甲午七月事。故予尙記得矣。命善曰。果有是事矣。上曰。命鳳之小科在何年耶。命善曰。聞是先朝登極慶科云矣。上曰。事甚稀貴。老人事有未可知。使之正月內擧行。可也。謝恩時服色。當如其時耶。樂性曰。似然矣。上曰。卿等中。誰有進士時服靑衫之人乎。樂性曰。臣果爲靑衫服色矣。上曰。卿於何年小成耶。樂性曰。乙卯慶科矣。上曰。予每以卿之此科爲貴。而卿之筋力。足可回榜。自今以後。益思善攝延年之方也。上曰。領府事之病勢。今則何如云耶。魯鎭曰。比前稍減。而猶未脫危矣。上曰。命鳳之直付僉樞。在渠榮矣。命善曰。然矣。上曰。僉知加設耶。在簡曰。見方有窠矣。命書傳敎曰。政官牌招開政。在簡曰。在前景慕宮擧動。路由館峴時。隨駕軍兵。以入直擧行。而今番則經宿。當以出番軍隨駕矣。隨駕及留陣。以何營而禁軍幾番馬步軍幾哨磨鍊乎。敢稟。上曰。訓局步軍八哨。馬軍二哨。爲先後廂。禁軍一番隨駕。留陳留營。竝除之。可也。出擧條命善曰。明日動駕。當爲經宿。藥房分提調差出。何如。上曰。唯。上曰。吏判凡節。今則。何如。命植曰。非但病勢之無減。多有情勢之難安。今日登對。煩不敢盡達。而儻於淸燕之暇。或借方寸之地。則當暴私懇。兼有爲世道可達之事矣。上曰。卿何必每言情勢耶。銓衡任重。着意振勵。好矣。上曰。頃日領相所奏判尹請罪事。予則不以爲然。在家出禁。則固爲不可。而閭里之狼藉冒禁者。何可不禁耶。命善曰。冒法狼藉者。固所當禁。而此則不然。旣出十牌。又送家隷。多有駭擧。不無搔擾呼冤之端也。上曰。卿言亦復好矣。予意則不然。蓋聞自前修擧之堂上。或有多出別牌之事云故也。此則不必禁之矣。命善曰。不必防禁之聖敎至當。而前判尹事。則終不可無薄警也。上曰。官師相規。近來絶罕。而此則卿言旣出相規。故初旣允從。旋命收敍者。予意蓋有在矣。上曰。日前試射時。宣薦取才傳敎。卿等見之否。命善曰。臣等伏見傳敎。實不勝欽誦之至。上曰。此亦出於同慶之意也。上曰。兵判與將臣進前。在簡有大昌運等進伏。上曰。取才事。何以則善爲區處。無致諸人抑鬱之歎耶。有大曰。在前則通融用之。而今則只是一二內當付。故必致多年抑鬱之弊矣。上曰。摠戎使之意。何如。昌運曰。一二內若令盡付。則似有元禁軍輩稱冤之端矣。命善曰。渠等之越薦。亦云榮矣。雖未卽付庸。何傷乎。上曰。前銜人則例皆卽付。未知何故耶。大體近日禁軍之弊。有何可言者耶。有大曰。今旣有言端。故敢此仰達矣。如宣傳官之旣經近侍者。一或落仕。便歸行伍者。事涉如何。此則不爲還付於禁軍則。似好矣。上曰。禁軍之弊。無人不言。今日禁將之奏又如此。前銜還付者之稱冤。容或無怪矣。命善曰。禁軍之弊。不無其弊。而古法猝難變革。遐方之人。多年沈屈於行伍者。甚可矜悶。至於前銜人。則尤以爲難堪云矣。上曰。此是張志恒所奏之事。而亦是古例然也。有勢者之謂不便固也。而無勢之人。則亦有因此付職之階。且左相爲兵判時所定久勤之法。亦甚好矣。今番宣薦取才人。若盡付於五番。則元禁軍。必多稱冤。若只付一二番。則猝難盡付。須廣詢於時原任將臣及曾經禁軍別將處。無或例規。各出意見。以好箇道理。消詳停當。今日收議。明日草記稟處。可也。上曰。趙㻐果在外乎。命善曰。臣則俄見朝紙。以牌不進書出。故未知其在外矣。上曰。此則承旨不能檢飭之失也。祖承曰。昨日果以在外牌望。而朝報則以牌不進書出。故使之卽爲改書矣。上曰。其委折。査問於承宣以來。可也。義浩承命出回奏曰。昨日坐直承旨。不能致察。惶恐云矣。上曰。久任郞廳。次第進前。可也。上曰。右承旨入侍。安聖彬進伏。司僕僉正李宜蓍進前。上問職姓名及職掌遺在訖。命退。備邊司郞廳鄭麟采趙雲行具載敬孫克福李寅植徐有鳳洪龍禧李運春等。次第進伏。以次問職姓名職掌訖。命退。上曰。備郞趙雲行。言語不分明。爲先拿處。可也。宣惠廳郞廳沈公猷進前。上曰。前參判沈念祖小祥。爲何日耶。公猷曰。已過五六日矣。仍問職掌。命退。其次惠郞金聖規李昌會金煹次第進伏。問職姓名職掌遺在。命退。訓鍊都監從事官申耆進伏。問職姓名職掌遺在所懷訖。祖承曰。訓鍊都監從事官申耆。遺在下詢之下。不爲別白仰奏。泛以餘數云者。事體未安。推考。何如。上曰。依爲之。出擧條其次都監從事官鄭觀輝李奎亮金師柱宋應休。以次進伏。次問職姓名職掌遺在。命退。御營廳從事官洪樂恒張鉉佐。以次進伏。問職姓名職掌遺在訖。聖彬曰。御營廳從事官洪樂恒。遺在數爻。不能區別。奏對糢糊。事甚未安。推考。何如。上曰。依爲之。出擧條兵曹正郞徐美修鄭景祚進伏。次問職姓名職掌遺在。命退。刑曹佐郞朴龍煥進伏。問職姓名職掌遺在。命退。漢城府判官金魯成進伏。問職姓名職掌遺在。命退。禁衛營從事官許湛進伏。問職姓名。上曰。遺在雖或一合一夕。若有相違。則當各別重勘。詳奏。可也。奏訖。上曰。如是相違。豈有如許紀綱。爲先先汰後拿。掌樂院主簿林最遠進伏。問職姓名職掌遺在。上曰。本院所弊者。詳奏。可也。最遠曰。別無爲弊矣。上曰。如掌樂多事之院。豈無所弊也。最遠曰。昨年金履正。以輪臺入侍時。有所釐正矣。上曰。樂工數爲幾。而放料則以何廳爲之乎。最遠曰。樂工則數爲一百六十八名矣。命退。軍資判官李敦源進伏。問職姓名職掌遺在。命退。廣興倉奉事李命暹進伏。問職姓名職掌遺在。命退。成均館直講李亨基進伏。問職姓名職掌遺在。命退。聖彬曰。宣惠廳郞廳李敍中。則以身病不得入來。而待令於闕外云矣。上曰。此後則各別申飭。可也。命善曰。和順縣監林性運。頃有當日辭朝之命。而一司未及署經。故至今不得辭朝云。令政院各別申飭。使之卽爲署經後下送。何如。上曰。一司除署經。使之當日辭朝。可也。命先退大臣備堂。仍命退。諸臣以次退出。